Oh Issand, mida ma peaksin nüüd paluma Sinu käest? Ma soovin kõiki asju nagu head tervist, abi kõiges hädas, häid naabreid, head tööd ja vagasid lapsi, kuid ma pole kindel, kas ma seda kõike saan ja kas see on ka Sinu tahtmine. Vaevalt, Issand, et minu tegevus Sind igal päeval kirgastab ja Sinu riigile kasuks tuleb, sest eksin alatasa mõtteis, sõnades ja tegudes. Olen ise seepärast hädas ja teen ligimesele tuska. Pean aga tunnistama, et olen kirikupingis viibides ja jutlust kuulates Sinu sõna kuulutamisest üht-teist meelde jätnud: Sinu nime tuleb appi hüüda ja Sinu tõotused on kindlad. Hea, et meelde tuli! Just vaimulikke asju ma vajan nagu pattude andeksandmist, usus püsimist ja päästet ligimesele ja iseendale. Seda küsin ma ilma kahtluseta, sest niisugune on Sinu tõotus ja selge sõna. Sina, tõeline Jumal: Isa, Poeg ja Püha Vaim, Sulle kuulub kogu au ja Sina võid mind kuulda ja aidata. Aamen.  Algur Kaerma